再和涉汝詩呈去非伯仲
作者：葛勝仲
朝代：宋

paragraphs: 清汝如荆溪，不異我州里。
奔流相豗蹙，敢謂衣带水。
携賓泛漫汗，畫鷁延緣葦。
出城散腰脚，朱墨逃紛委。
却望城中塔，烟林隱孤峙。
何人貎清景，墨筆可就泚。
幽尋要關楗，善飽未遺矢。
塵纓政堪濯，凡髓亦可洗。
不須學東山，韶顔載桃李。
顧當似白傅，玉粒炊船尾。
膾縷斫鮮鱗，遣客動食指。
風流得意事，一官不願徙。
脱有戚戚時，晤言消之耳。